Ge Guillaumes de Chanlite, vicuens de Dijon, fais savoir à toz cels qui verront et orront cels presentes lettres, que ge vuillanz et desirranz devancier le jor dou jugement por oures de misericorde, et porveoir au salu et au repos de m’arme, ai doné et otroié et doing et otroi par don faict entre vif en pure et permaignable ausmosne, à Deu et à l’eglyse de Nostre-Dame de Cisteaux, et ès Frères de celi meisme yglise presenz et avenir, les fiez que Mariette de la Corvée, Guioz, ses niez, qui fu fiz Robert de la Corvée et ma dame dame Jasque de la Corvée, et madame Juanne, sa fille et mes sires Hugues de Malmont, mari de la dite Juanne, et Ameline, qui fu famme Andrier Bardet tienent et doivent tenir de moi es viles et es terroirs, et es finaiges et es apartenances de Ouges et de l’iglise et de la maison Deu et de Loumot, en quelque choses que ce soient es diz leus. Et se aucun autre tient ne doivent tenir de moi aucuns fiez es dites viles et terreours, et es finaiges, et es apartenances de celes, ge les doing et otroi en pure et permaignauble aumosne à Deu et à l’eglise Nostre-Dame de Cisteaus devant dite. Et de touz ces fiez desus specialment et generament devisez, ge me sus devestu dou tout, et en ai revestu l’abbé et le covent de Cisteaus, et suis tenuz et promet par mon sairement que ge ai fait corporelment, les diz fiez des diz leus garantir à l’abbé et a covent de Cisteaus et à leur successeurs, contre totes genz en tous leus, et en totes corz, et que ge n’irai gemais encontre par moi ne par autre, par parole ne por fait ne par consentement ne par autre manere. Et à la dite garantie porter, ge ou mes hoirs, et vuil et mant et comant par cels presentes lettres à cels qui de moi tenoient les diz fiez de cels leus de sus nommez que il en vienent et entroient e l’omage l’abbé de Cisteaus qui or est, et de cels qui après seront abbé de Cisteaus, sauf à moi et à mes hoirs les autres fiez que cil de sus nommé specialment et generalment tienent de moi en autres leus ceste aumosne si comme elle est desus devisée. Ge Guillaumes li juenes, fiz au dit viconte, chevaliers, lo et vuil et otroi et lai por ferme et por estable, et promet à avoir à toz jors mais, por mon sairement que je ai fait corporelment, et que ge n’irai gemais encontre por moi ne por autre raisiblement ne especialement. Ou tesmoignaige de quex choses, ge ai prié et requis et fait metre en cels lettres le seal mon seignour Guillaume de Chanlite, mon père desus nomé. Et ge Guillaume de Chanlite, vicuens de Dijon devant diz, es prieres et à la requeste dou dit monseignour Guillaume le juene, mon fil, por moi et por lui, ai mis mon seal en cels presentes lettres, en tesmoignage de vérité. Ce est fait en l’an de grâce M. CC. et LX. VII, ou mois de may.